NOK กางแผนขยายเส้นทางบินตปท.-เพิ่มความถี่ รองรับฤดูกาลท่องเที่ยว
NOK กางแผนขยายเส้นทางบินตปท.-เพิ่มความถี่ รองรับฤดูกาลท่องเที่ยว
13 พ.ย. 2562

นายวุฒิภูมิ จุฬางกูร ประธานเจ้าหน้าที่บริหาร บริษัท สายการบินนกแอร์ จำกัด (มหาชน) หรือ NOK เปิดเผยว่า ในขณะนี้สายการบินนกแอร์มีเสถียรภาพมากขึ้นจากการบริหารการจัดการที่ดีขึ้น ทำให้ฐานะทางการเงินมีความแข็งแกร่งขึ้น และบริษัทได้ยึดหลักการตรงต่อเวลา ทำให้มีการขยายการให้บริการเพิ่มมากขึ้น เพื่อทำให้ผลการดำเนินงานมีการเจริญเติบโตอย่างต่อเนื่อง
อีกทั้งสายการบินนกแอร์ยังได้มีแผนจะขยายเส้นทางการบินไปในต่างประเทศให้มากขึ้น โดยเส้นทางที่จะมีการนำร่องตามแผนที่จะเปิดให้บริการภายในปี 62 ได้แก่ เส้นทางบินตรง กรุงเทพฯ (ดอนเมือง) – ฮิโรชิม่า ประเทศญี่ปุ่น อีกทั้งยังได้มีการปรับเพิ่มตารางการบินในประเทศไปแล้ว ได้แก่ ดอนเมือง-บุรีรัมย์ โดยได้เพิ่มเที่ยวบินเป็น 4 เที่ยวบิน จากเดิม 3 เที่ยวบินต่อวัน รวมทั้งยังได้มีปรับเปลี่ยนเส้นทางการบินเป็นการบินทุกวันในเที่ยวบิน เชียงใหม่ – อุบลราชธานี จากเดิมที่มีการบิน 4 เที่ยวบินต่อสัปดาห์
สำหรับการขยายเส้นทางการบิน และปรับเพิ่มตารางการบินครั้งนี้ทางสายการบินนกแอร์ได้ทำงานอย่างหนักในเรื่องของการจัดและปรับตารางการบิน เพื่อให้ตรงกับความต้องการและตอบสนองผู้โดยสารที่มีการใช้บริการสายการบินเป็นจำนวนมาก นอกจากการขยายเส้นทางการบิน และปรับเพิ่มตารางการบินดังกล่าว
ทั้งนี้สายการบินนกแอร์ยังวางแผนที่จะเพิ่มเครื่องบินให้บริการภายในช่วงปลายปีนี้ อีก 2 ลำ หลังจากในขณะนี้ได้มีเครื่องบินให้บริการอยู่ที่ 22 ลำ ส่งผลให้ในช่วงสิ้นปี 62 สายการบินนกแอร์จะมีเครื่องบินให้บริการทั้งสิ้น 24 ลำ เพื่อให้สอดคล้องกับการเข้าสู่ช่วงไฮซีซั่นของธุรกิจสายการบินในประเทศไทยช่วงปลายปี
ขณะเดียวกันการขยายเส้นทางการบิน และปรับเพิ่มตารางการบินครั้งนี้ ซึ่งทางสายการบินนกแอร์ยังได้รับสมัครนักบินเพิ่มมากขึ้น และได้มีลูกเรือชุดใหม่ของทางสายการบินนกแอร์เข้าสมัครอย่างต่อเนื่อง โดยมีผู้สมัครทั้งสิ้น 861 ราย และหลังจากเสร็จสิ้นการฝึกแล้ว มีลูกเรือที่ผ่านการทดสอบและเข้ารับการติดปีกบรรจุเป็นลูกเรือของนกแอร์ในวันที่ 7 พฤศจิกายนที่ผ่านมา  โดยการรับสมัครดังกล่าว ยังแสดงถึงเสถียรภาพที่มากขึ้นของสายการบินนกแอร์ และเพื่อให้สอดคล้องกับการขยายเส้นทางการบิน และปรับเพิ่มตารางการบิน รวมถึงรองรับการให้บริการผู้โดยสารช่วงไฮซีซั่นที่จะมาถึงนี้อีกด้วย
“ในขณะนี้สายการบินนกแอร์ถือว่ามีเสถียรภาพที่สูงขึ้น ทำให้ทางสายการบินนกแอร์ได้รับสมัครนักบินและลูกเรือเข้ามาเพิ่ม ซึ่งเป็นการแสดงถึงศักยภาพและความแข็งแกร่งของบริษัท ที่สามารถจ้างนักบินเพิ่มได้ ไม่ได้กำลังประสบปัญหาเหมือนกับกระแสที่ออกมาในช่วงก่อนหน้านี้และยังเป็นการตอกย้ำแผนฟื้นฟูที่กำลังไปได้ด้วยดี ทำให้บริษัทเดินหน้าตามแผนฟื้นฟูอย่างต่อเนื่อง และการขยายเส้นทางบิน พร้อมปรับเพิ่มตารางการบินในครั้งนี้ เพื่อรองรับช่วงไฮซีซั่นที่มีผู้คนเดินทางเป็นจำนวนมาก และรองรับการบริการผู้โดยสารทุกท่านอย่างทั่วถึง และเพื่อเป็นการสร้างความมั่นใจให้กับผู้โดยสาร”นายวุฒิภูมิ กล่าว